Viro venerabili et discreto domino Amisio de Aurelianis, decano ecclesie parisiensis, subdelegato a reuerendo in Xristo patre ac domino domino Hugone Dei gratia parisiense episcopo, judice et conseruatore priuilegiorum fratribus ordinis predicatorum jn prouincia Francie, a sede apostolica jndulcorum vna cum reuerendis jn Christo patribus antecessoribus et adeg... episcopis eius collegiis cum illa clausula, quod cum vos vel duo aut vnus vestrum, per vos vel per alium, etc. Odo Rotharii de Dyuione presbiter lingonensis dyocesis tabellio curie lingonensis juratus salutem, et quicquid potest servicii et honoris noueritis quod de discordia que est mota Parisius, coram nobis jnter religiosos viros Johannem Goillart rectorem ecclesie beate Marie de Dyuione, Guillermum de Balneolis rectorem ecclesie beati Michaelis de dicto Dyuione, dominum Henricum Laullemant, Othonem de Aicheyo, Johannem de Courlechone, Hugonem Darceons et Johannem de Buxo canonicos regulares ecclesie Sancti Stephani de dicto Dyuione, ex vna parte; priorem et conuentum ordinis fratrum predicatorum de dicto Dyuione, ex altera; vos certiffico quod amicabiliter est pacificatum jnter partes, volentes et expresse consentientes dicti fratres quod sententie quas dicunt dicti fratres esse latas jn dictos canonicos et processus facti contra ipsos ad jnstanciam dictorum fratrum reuocentur, et a dictis sentenciis absoluantur simpliciter vel ad cautelam. Datum et actum Dyuione jn capitulo dictorum fratrum post pulsationem campane sue, die lune post festum Natiuitatis beati Johannis Baptiste, presentibus Johanne dicto Guyoni de Sancto Juliano, Johanne dicto de Sancto Sepulcro clerico trecensis dyocesis, Johanne de Sancto Memino et Perreneto de Chausius commorantibus jn domo fratrum predictorum, testibus ad hoc vocatis specialiter et rogatis, anno domini millesimo CCC vicesimo nono. — Odo Rotharii. Ita est.